ΓΡΑΠΤΗ ΕΡΩΤΗΣΗ P-3918/97 υποβολή: Olivier Dupuis (ARE) προς την Επιτροπή (28 Νοεμβρίου 1997)

Θέμα: Κοινή ευρωπαοκή διπλωματία

Το Ευρωπαϊκό Κοινοβούλιο, με την έκθεση Spencer (A4-0193/97) υπενθύμιζε «την ανάγκη δημιουργίας ενός κέντρου ανάλυσης - το οποίο θα απετελείτο από κοινοτικούς και εθνικούς υπαλλήλους - και θα είχε τη δυνατότητα να αξιολογεί τους κινδύνους και τις απειλές από ευρωπαϊκή άποψη, αλλά και να προσαρμόζει τα διπλωματικά σώματα και τις εθνικές υπηρεσίες πληροφοριών στις επιδιώξεις της ΚΕΠΠΑ, παρέχοντας επίσης στα κράτη μέλη της Ένωσης τη δυνατότητα να χρησιμοποιούν τις αντιπροσωπείες της Επιτροπής, στις τρίτες χώρες, όπου αυτά δεν διαθέτουν διπλωματική εκπροσώπηση, με σκοπό την εκπροσώπηση των ίδιων συμφερόντων, πέραν αυτών της Ένωσης».

Εξάλλου, στο πλαίσιο της μετακίνησης της πρωτεύουσας της Νιγηρίας, είχε τεθεί σε εφαρμογή ένα πρόγραμμα το οποίο προέβλεπε τη συγκέντρωση όλων των πρεσβειών των κρατών μελών και της Αντιπροσωπείας της Επιτροπής εντός ενός και του αυτού κτιριακού συγκροτήματος.

Ερωτάται εάν η Επιτροπή έχει ήδη αρχίσει τη σχετική μελέτη και σε ποιο σημείο έχει φθάσει. Εξάλλου, ενόψει της προσεχούς ένταξης νέων κρατών μελών, δεν εκτιμά η Επιτροπή ότι η «κοινοτικοποίηση» των αντιπροσωπειών θα καταστεί μία ολοένα και πιεστικότερη ανάγκη με σκοπό τη συνοχή και την ανάγλυφη προβολή της δράσης της Ένωσης; Έχει υποβάλει η Επιτροπή συγκεκριμένες προτάσεις στην κατεύθυνση αυτή προς το Συμβούλιο; Ερωτάται επίσης σε ποιο σημείο έχει φθάσει το πρόγραμμα συγκέντρωσης των πρεσβειών και της αντιπροσωπείας της Επιτροπής στη νέα πρωτεύουσα της Νιγηρίας.

Aπάντηση του κ. Van den Broek εξ ονόματος της Επιτροπής (19 Φεβρουαρίου 1997)

Οι υπουργοί εξωτερικών των κρατών μελών, με εξαίρεση το Λουξεμβούργο και το Ηνωμένο Βασίλειο, και η Επιτροπή, συμφώνησαν, σε συναινετικό υπόμνημα της 18ης Απριλίου 1994 να εγκαταστήσουν τις διπλωματικές τους αποστολές και την αντιπροσωπεία της Επιτροπής σε ένα συγκρότημα στη νέα πρωτεύουσα της Νιγηρίας Αμπούτζα,. Η Αυστρία, η Φινλανδία και η Σουηδία προσχώρησαν στο υπόμνημα στις 6 Μαρτίου 1996. Η Επιτροπή διευκρινίζει ότι το έργο βρίσκεται στη φάση ολοκλήρωσης. Οι συμμετέχοντες εταίροι, εννέα κράτη μέλη και η Επιτροπή, θα πρέπει να συνάψουν κατά τους επόμενους μήνες συμπληρωματικό υπόμνημα για να συμφωνήσουν την κατανομή των δαπανών του έργου και τα δικαιώματα επί των εγκαταστάσεων μετά την ολοκλήρωσή του.

Η πιθανή επέκταση του έργου σε νέους εταίρους προβλέπεται στο αρχιτεκτονικό σχέδιο, για την αφιέρωση χώρων και την κατανομή των δαπανών μεταξύ των συμμετεχόντων, όσον αφορά τους κοινόχρηστους και δημόσιους χώρους.

Η Επιτροπή συμφωνεί με το αξιότιμο μέλος ότι το έργο, ακόμη και με περιορισμένη συμμετοχή, αποτελεί ένα δείγμα υλοποίησης της κοινής θέσης περί συγκέντρωσης των διπλωματικών αποστολών, όπως όρισε το Συμβούλιο στις 6 Οκτωβρίου 1995. Τα διάφορα στάδια εφαρμογής του έργου πραγματοποιούνται σε συνεννόηση με τα κράτη μέλη στο πλαίσιο της ομάδας εργασίας για την κοινή εξωτερική πολιτική και την πολιτική για την ασφάλεια (ΚΕΠΠΑ), από τις διοικητικές υπηρεσίες του Συμβουλίου.

Όσο για τον κοινοτικό χαρακτήρα που πιστεύει το αξιότιμο μέλος του Κοινοβουλίου ότι θα πρέπει να αποκτήσουν οι αντιπροσωπείες, η Επιτροπή υπογραμμίζει ότι το σχέδιο της Αμπούτζα βασίζεται στις διατάξεις τους δεύτερου σκέλους της συνθήκης για την Ευρωπαϊκή Ένωση. Ωστόσο, το θέμα της συγκέντρωσης των διπλωματικών αποστολών ήδη αποτέλεσε αντικείμενο γενικού συναινετικού υπομνήματος στις 21 Φεβρουαρίου 1996, στο οποίο προσχώρησαν τα νέα κράτη μέλη και το οποίο επιτρέπει την επέκταση της συνεργασίας μεταξύ εταίρων σε άλλους κατάλληλους τομείς.